Diari Oficial de la Generalitat Valenciana


Sumari del DOGV 5965, del 02-03-2009 (2009/2101)

Informació pública de la resolució de les al·legacions i aprovació del projecte d'urbanització del Pla de Reforma Interior Ciutat de la Justícia i carrers adjacents.
---------------------------------------------------------------------------------------------------------------------------------------------------------------------

### Dades del document

Número de DOGV
:   5965

Data del DOGV
:   02-03-2009

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2009/2101


Data del document
:   03-02-2009

Organisme emissor
:   Ajuntament d'Alacant

Tipus de document
:   Informació Pública

Descriptors 

:   * Alacant
    * administració local
    * pla d'urbanisme

Informació pública de la resolució de les al·legacions i aprovació del projecte d'urbanització del Pla de Reforma Interior Ciutat de la Justícia i carrers adjacents. [2009/2101]  
La Junta de Govern Local, en sessió celebrada el dia 26 de gener de 2009, va adoptar entre altres l'acord següent:  
23. Resolució de les al·legacions i aprovació del projecte d'urbanització del Pla de Reforma Interior Ciutat de la Justícia i carrers adjacents.  
De conformitat amb el que establix l'article 51 del Reial Decret Legislatiu 781/1986, de 18 d'abril, abans d'entrar en el fons de l'assumpte a què es referix l'epígraf que antecedix, que no figura en l'ordre del dia de la sessió, se sotmet a deliberació la seua especial declaració d'urgència, que és aprovada.  
Seguidament, es dóna compte d'este expedient, els antecedents i raonaments del qual, resumits, figuren a continuació.  
El Servici d'Obres i Projectes de la gerència municipal d'Urbanisme va redactar, en octubre de 2004, el «Projecte d'urbanització del Pla de Reforma Interior Ciutat de la Justícia i carrers adjacents», que incloïa, no sols la urbanització dels carrers compresos en l'àmbit de l'esmentat pla, sinó també la reurbanització d'algunes altres adjacents, amb la finalitat de connectar adequadament la xarxa viària projectada amb la malla urbana, i d'adaptar el viari existent a les noves demandes generades per l'entrada en funcionament de les futures instal·lacions de la Ciutat de la Justícia.  
Tanmateix, atés el temps transcorregut des que es va redactar el projecte, ha sigut necessari actualitzar-lo, amb l'objecte que puga servir de marc adequat per a l'execució de les obres d'urbanització.   
El projecte s'ha exposat al públic mitjançant un Decret de l'Alcaldia de data 11 de desembre de 2008, i s'inserix un edicte al respecte en el periòdic Información i en el Diari Oficial de la Comunitat Valenciana del dia 12 següent, i en el tauler d'anuncis municipal.   
El pressupost d'execució per contracta ascendix a la quantitat de 3.607.741,80 €.   
Han comparegut en l'expedient Juan José Bernabeu Martínez, en nom de Moviment per Benalúa i Roque Moreno Fonseret, com a portaveu del Grup Municipal Socialista, presentant sengles al·legacions d'idèntic contingut, en les quals manifesten «el greu problema de falta d'aparcament que patix la zona i que previsiblement augmentarà amb la construcció de les noves instal·lacions judicials», i demanden que es modifique el projecte, i que s'hi incloga un estacionament.  
No es pot negar, per ser un fet constatat, el problema d'aparcament que patix esta zona de la ciutat. I, en este sentit, no podem sinó compartir el contingut de les al·legacions presentades. Tanmateix, tampoc pot obviar-se l'oportunitat que es té d'escometre amb caràcter imminent les obres de la Ciutat de la Justícia, també necessàries i demandades, l'execució de les quals es pretén finançar a càrrec del Fons Estatal d'Inversió Local, creat pel Reial Decret Llei 9/2008, de 28 de novembre, el qual exigix una aprovació immediata del projecte, i uns terminis molt breus en la seua contractació i execució.  
Per este motiu, s'ha pres la decisió d'agilitar la tramitació del projecte que ens ocupa, i d'anticipar la realització a la de l'estacionament; i, per la mateixa causa, no es pot modificar, circumstància que obliga en este moment a rebutjar la pretensió dels al·legants.  
No obstant això, tal com consta en l'informe emés per l'Oficina de Projectes Públics el 15 de gener passat, sobre el contingut de les al·legacions, el projecte exposat al públic manté la compatibilitat amb la construcció de l'estacionament soterrani en part del viari previst en el Programa de Reforma Interior, tant pel que fa a l'organització del trànsit rodat com en allò que es referix al possible sistema d'accessos per a vianants i rodats; per la qual cosa l'execució d'aquell no suposarà cap obstacle a la licitació de l'estacionament en la zona, que es té la intenció d'escometre en el futur.   
En definitiva, la decisió d'executar anticipadament la urbanització de l'àmbit afectat pel Programa de Reforma Interior Ciutat de la Justícia, que obeeix a una circumstància excepcional, suposarà un benefici immediat per a la ciutat, en atendre la necessitat de comptar amb les modernes instal·lacions judicials que se precisen; i tot això sense que, per una altra banda, s'impedisca la realització posterior del demandat aparcament.   
Finalment, en compliment del tràmit de supervisió prèvia a l'aprovació municipal, al qual es referix l'article 109 de la Llei 30/2007, de 30 d'octubre, de Contractes del Sector Públic, el cap de l'Oficina de Supervisió de Projectes, amb data 19 de gener de 2009, ha informat que el projecte «reunix els requisits mínims exigits per la Llei de Contractes del Sector Públic i pel Reglament General de la Llei de Contractes de les Administracions Públiques, per a la seua contractació.»   
Per tant, cal aprovar el projecte, segons establix l'article 152 de la Llei 16/2005, de 30 de desembre, de la Generalitat, Urbanística Valenciana, sent-ne competent per a això la Junta de Govern Local, de conformitat amb el que establix l'article 127.1, apartat d), de la Llei 7/1985, de 2 d'abril, reguladora de les Bases del Règim Local, d'acord amb la Llei 57/2003, de 16 de desembre, de Mesures per a la Modernització del Govern Local.  
De conformitat amb tot el que s'ha dit, la Junta de Govern Local adopta els acords següents:  
Primer. Rebutjar, amb les consideracions manifestades em la part expositiva anterior, les al·legacions presentades per Juan José Bernabeu Martínez, en nom de Moviment per Benalúa i Roque Moreno Fonseret, com a portaveu del Grup Municipal Socialista.  
Segon. Aprovar el projecte d'urbanització del Pla de Reforma Interior Ciutat de la Justícia i carrers adjacents, en els mateixos termes en què fou objecte d'exposició pública.  
Tercer. Inserir un edicte amb el contingut de l'acord aprovatori en el Butlletí Oficial de la Província d'Alacant i en el Diari Oficial de la Comunitat Valenciana.   
Es publica perquè se'n prenga coneixement, d'acord amb el que establix l'article 152 de la Llei 16/2005, de 30 de desembre, de la Generalitat, Urbanística Valenciana, i s'advertix que contra este acte, que posa fi a la via administrativa, i davant l'òrgan que el va dictar, es pot interposar, per escrit dirigit a l'Ajuntament, en el termini d'un mes i amb caràcter potestatiu, el recurs de reposició, previ al contenciós administratiu, o este directament, davant el Jutjat Contenciós Administratiu d'Alacant, en el termini de dos mesos, comptat -ambdós terminis- a partir de l'endemà de la publicació d'este edicte en el Butlletí Oficial de la Província d'Alacant.  
Alacant, 3 de febrer de 2009.- L'alcaldessa: Sonia Castedo Ramos. El vicesecretari: Germán Pascual Ruiz-Valdepeñas.